СТАНОВИЩE НА
ГД „ИНСПЕКТОРАТ ЗА ОПАЗВАНЕ НА КУЛТУРНОТО НАСЛЕДСТВО” В МИНИСТЕРСТВОТО НА КУЛТУРАТА
ОТНОСНО: Самосрутила се сграда – недвижима културна ценност, находяща се на ул. „Д-р Чомаков” № 14, АИР „Старинен Пловдив”, недвижима културна ценност от „местно значение”.
Комисията, свикана със заповед на кмета на Район „Централен” на 07.10.2009 г. в АИР „Старинен Пловдив”, не е проведена  по процедурата,  предвидена в чл. 73 от ЗКН, а по чл. 196 от ЗУТ във връзка със чл. 195 от цитирания закон. Чл. 195 от ЗУТ задължава собствениците на строежи да ги поддържат в добро техническо състояние. В случая собствеността на сградата е смесена – на Община Пловдив и на частни лица.
Съставът на комисията: трима представители, технически лица от Район „Централен” – Община Пловдив, и един представител на НИОНКЦ, означава, че последната е свикана по  чл. 196 от ЗУТ. Чл. 195 и чл. 196 от ЗУТ регламентират процедурата, по която могат да се поправят, заздравяват или премахват строежи, които създават непосредствена опасност за здравето или живота на гражданите. Цитираната комисия в т. 2 от протокола е констатирала изключително тежкото техническо състояние на сградата на ул. „Д-р Чомаков” № 14, опасността от самосрутване и е предложила „да се вземат незабавни мерки за осигуряване безопасността на гражданите”. Единствено от компетенциите на кмета на Район „Централен” е било да издаде заповед на основание чл. 195 (6) за обезопасяване на сградата. Исканото от общината с писмо № 3300-499/ 02.12.2009 г. становище от НИОНКЦ/МК „относно възможността опасните части или целите сгради да бъдат премахнати с цел осигуряване на безопасността на гражданите преминаващи покрай тях” е незаконосъобразно, тъй като даването на становище по този въпрос не е  предвидено в процедурата, регламентирана в този раздел на ЗУТ.  Вместо да вземе незабавни мерки за обезопасяване на сградата, съгласно препоръките на констативния протокол, Общината изчаква от 07.10.09 г. до настоящия момент, очаквайки положително становище от МК. 
Следва да се оцени положително изготвянето и внасянето в архива на НИНКН на фотодокументация и архитектурно заснемане на застрашената сграда (п. № 3300-499 (1) / 02.12.2009 г. на Община Пловдив). Въпреки че за този обект такава документация не е изискана в констативния протокол, Община Пловдив е осигурила надеждна информация, която да послужи за база при изготвянето на проекта за реконструкция и адаптация на самосрутилата се сграда. 
Цялостно премахване на сградата може да се допусне само след изготвяне на инвестиционен проект, подлежащ на съгласуване с МК по реда на чл. 84 от ЗКН, който да докаже кои ценни автентични архитектурни и конструктивни елементи  могат да се запазят in situ, или да се съхранят, консервират и употребят вторично при реставрацията. При създалата се аварийна ситуация след самосрутването на сградата следва след оглед на място и наш констативен протокол да  предложим на Министъра на културата да даде следните предписания на собствениците на обекта, на основание чл. 72  (3) и (4) от ЗКН : 
1. Запазване на останалите стоящи конструктивни и архитектурни елементи и запазване съхраняване на депо на оригинални дървени елементи като колони, възглавници, подкоси, елементи от парапети, тавани, долапи и др., които са в добро състояние и са годни за вторична употреба след консервация или могат да послужат за образци при изработването на нови.

2. Да се ограничи достъпът до имота.
3. В тримесечен срок да се изготви проект за реконструкция и адаптация на сградата по автентични данни, при спазване изискванията на гл. 23 от Наредба № 4 на МРРБ за обхвата и съдържанието на инвестиционните проекти, който подлежи на съгласуване от МК.

4. В едногодишен срок след получаване на разрешението за строеж да се изпълни цялостна реконструкция на сградата.
След огледа на място може да се констатират още обстоятелства, по които може да се формулират предписания.

